გორის ძველი ხიდი
ძველი ხიდი — ხიდი საქართველოს ქალაქ გორში. გადებულია მდინარე მტკვარზე. აიგო 1908 წელს საერობო სახსრებით (125 ათასი მანეთი) ინჟინერ ა. გ. როტინოვის მიერ. ხიდი რკინაბეტონისაა, სამმალიანი (მალების სიგრძე 41-50 მ), გენებეკის სისტემისა. ორივე ნაპირზე არქიტექტურულად მოწესრიგებული სანაპირო იყო. ხიდის თავში, მდინარე მტკვრის მარცხენა ნაპირზე, განათების ჰილონებზე დამაგრებულია ლითონის სხმული სამშენებლო სამახსოვრო დაფები (დაზიანებულია) რუსული წარწერით. ითვლება საქართველოში პირველ რკინაბეტონის ხიდად. 2021 წლის ბოლოს ხიდის რეაბილიტაციისა და მისთვის პირვანდელი სახის დაბრუნებისთვის დაიწყო პროექტის მოსამზადებელი სამუშაოები (საერთო ბიუჯეტი — 1,3 მლნ. ლარი).